På det ellers smukke og naturrige Læsø skæmmer en stribe højspændingsmaster billedet. Derfor har læsøboere og politikere længe ønsket at få højspændingsledningerne gravet ned. Men det stykke arbejde er blevet nedprioriteret af Folketingets Energi-, Forsynings- og Klimaudvalg. I stedet vil man sætte gang i renoveringen af de eksisterende højspændingsmaster, fordi det er billigere. Det arbejde står nært for, men en delegation fra Læsø Kommune var i dag på Christiansborg for at få sat en stopper for renoveringen. Her var et møde arrangeret med Folketingets Energi-, Forsynings- og Klimaudvalg. - Allerførst var det nødvendigt at få stoppet renoveringen af højspændingsmasterne, for hvis det bliver sat i gang, vil der gå yderligere 50 år, inden debatten kan tages igen. Vores hovedbusskab var at vinde tid og få stoppet renoveringen, så vi kan få tid til at få lavet en plan, siger Læsøs borgmester, Karsten Nielsen (DF). En hastesag for Læsø Udvalget har tidligere behandlet spørgsmålet om, hvorvidt kablerne skulle nedgraves. Dengang blev opgaven nedprioriteret på grund af prisen. Men Læsø Kommune mener, at beslutningen blev truffet på et utilstrækkeligt og måske misvisende grundlag, fordi udgiftsestimatet, som udvalget havde til sin disposition, byggede på et upræcist og meget overordnet estimat. - Budskab nummer to var, at vi vil sikre vores skønne natur, som mange af vores turister kommer for at besøge. Derfor vil vi have ledningerne nedgravet, og der skal vi have lavet et skøn på baggrund af de rigtige priser, siger borgmesteren. Han kalder det en hastesag for læsøboerne, fordi flere lodsejere allerede er blevet kontaktet med henblik på renoveringen af højspændingsmasterne. Renoveringen skal nemlig påbegyndes allerede til april, og når først det arbejdet er sat i gang, kan det være for sent. - Vi har jo altid troet, at vi havde lidt mere tid, så vi kunne bearbejde det og finde ud af, hvad det koster at få i jorden. Derfor er det vigtigt at få sat renoveringen i bero, så vi kan få lavet en plan og få lavet de rigtige beregninger, siger Karsten Nielsen, der oplevelse forståelse hos Energi-, Forsynings- og Klimaudvalgets medlemmer. - Vi synes egentlig, at det var en positiv dag, og vi har en fornemmelse af, at de nikkede og hørte på vores budskaber. Læsø Kommune skal nu vente på svar om, hvorvidt renoveringen kan sættes i bero.

Opsummering:
En delegation fra Læsø Kommune var i dag på Christiansborg for at få stoppet renoveringen af øens store højspændingsmaster.